Foto’s: Veldbrand veroorsaak chaos op VSA-snelwegTerry Pierson/The Orange County Register via AP Volgens die owerhede het twee mense geringe beserings opgedoen. Die brand het ontstaan in die Cajon-pas langs Inerstate 15, die hoofweg tussen die suide van Kalifornië en Las Vegas. Lance Adrade (29) was in sy motor toe hy sien hoe mense verby sy motor begin hardloop. Hy het ook uit sy motor uitgeklim en probeer weghardloop, maar volgens hom was dit bykans onmoontlik omdat daar oral vlamme was. Andrade, vier ander mans en twee bejaarde vroue het in ŉ vragmotor skuiling gesoek. “Jy kon die ontploffings hoor van mense se bande wat weens die hitte gebars het. Jy kon die hitte voel. Ons het maar net gesit en wag en tot God gebid.” Russel Allevato (45) het van Las Vegas na Los Angeles gereis saam met sy twee dogters, sy neef en sy neef se vriendin. “Daar was rook oral en die motors het begin opdam. Die vlamme het al nader begin kom en almal het teen die heuwel begin ophardloop. Honderde mense het dit gedoen.” Helikopters met TV-kameras het die tonele op beeld vasgevang, terwyl ander helikopters water na die toneel vervoer het. Volgens die owerhede het die brand reeds sowat 1400 ha vernietig en het meer as duisend brandbestryders gehelp om die brand onder beheer te probeer bring.